text: Borgmester: En fantastisk dag
  27 maj 2011 kl. 16.20
  En prinsgemal i højt humør - og regnvejr, som holdt sig væk, når regentparret var udendørs. Det var med til at gøre fredagen til en fantastisk dag, siger borgmester Jan Trøjborg.
  - Jeg synes vi har set nogle ting, som har været lidt anderledes end man plejer til regentbesøg, sagde Jan Trøjborg direkte på tvsyd.dk, før han gik ombord på kongeskibet. 
  
  Vinke og tale
  - Regenten kan jo både vinke og tale på samme tid, og vi havde en rigtig god snak, fortsætter borgmesteren. Og vi talte meget om, at det er en by i fremdrift, og at det er imponerende sådan et image, som vi har fået de senere år. Det var rigtig venligt sagt, men jeg tror også det var ment af et ærligt hjerte. Så det tager jeg til mig.
  - Hvad betyder sådan et besøg for Horsens?
  - Det er en understregning af det fællesskab vi har i Danmark og som vi også har her i Horsens, hvor vi løfter i flok.
  
  Nem at tale med
  - Dronningen er nem at tale med og interesseret i meget almene samfundsforhold. Og om kunst og kultur. Så deet er bestemt nemt at tale med Hendes Majestæt, sluttede Jan Trøjborg, hvis yngste datter  var en af dagens blomsterpiger. I øvrigt på hendes fødselsdag.
  